**Dôvodová správa**

**A. Všeobecná časť**

Návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 3/2023 Z. z., ktorým sa ustanovujú pravidlá poskytovania podpory na neprojektové opatrenia Strategického plánu spoločnej poľnohospodárskej politiky v znení nariadenia vlády Slovenskej republiky č. 407/2023 Z. z. (ďalej len „návrh nariadenia vlády“) podľa § 2 ods. 1 písm. k) zákona č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky v znení zákona č. 207/2002 Z. z., sa predkladá ako iniciatívny návrh.

Cieľom návrhu nariadenia vlády je v nadväznosti na  2. modifikáciu Strategického plánu spoločnej poľnohospodárskej politiky 2023 – 2027 a v súlade s nariadením Európskeho parlamentu a Rady (EÚ) 2021/2115 z 2. decembra 2021, ktorým sa stanovujú pravidlá podpory strategických plánov, ktoré majú zostaviť členské štáty v rámci spoločnej poľnohospodárskej politiky (strategické plány SPP) a ktoré sú financované z Európskeho poľnohospodárskeho záručného fondu (EPZF) a Európskeho poľnohospodárskeho fondu pre rozvoj vidieka (EPFRV), a ktorým sa zrušujú nariadenia (EÚ) č. 1305/2013 a (EÚ) č. 1307/2013 (ďalej len „nariadenie (EÚ) 2021/2115“) upraviť a aktualizovať príslušné ustanovenia nariadenia vlády. Ďalej sa navrhujú úpravy vyplývajúce z poznatkov z aplikačnej praxe, a to aj viaceré úpravy platných ustanovení s cieľom zabezpečiť jednoznačný výklad a  zvýšenie všeobecnej zrozumiteľnosti pri ich aplikácii.

Navrhuje sa najmä ustanoviť možnosť pre nových žiadateľov, ktorí nie sú zaradení v opatrení ekologické poľnohospodárstvo, vstúpiť do opatrenia a prijať záväzok pre dvojročné obdobie, možnosti zmeny opatrenia alebo operácie na iné opatrenie s vyšším environmentálnym cieľom a povinnosť pre prijímateľa podpory na operáciu hospodárenie v ovocných sadoch zaslať Ústrednému kontrolnému a skúšobnému ústavu poľnohospodárskemu v Bratislave evidenciu spotreby prípravkov na ochranu rastlín do 15. decembra príslušného kalendárneho roka, a to aj v prípade nulovej spotreby prípravkov na ochranu rastlín. Navrhuje sa aj spresnenie úpravy vo vzťahu k poskytnutiu podpory na operácie šetrné hospodárenie v ovocných sadoch a šetrné hospodárenie pri pestovaní zeleniny, zemiakov a jahôd pokiaľ ide o porušenie podmienky na dodržiavanie limitných hodnôt rizikových prvkov a zníženie minimálneho počtu krov viniča na 1 hektár oprávnenej plochy pri operácii šetrné hospodárenie vo viniciach.

Návrh nariadenia vlády bude mať negatívne vplyvy na rozpočet verejnej správy, ktoré sú však rozpočtovo zabezpečené v rámci výdavkov kapitoly ministerstva pôdohospodárstva určených na neprojektové podpory v rámci EPFRV. Finančné alokácie boli schválené uznesením vlády Slovenskej republiky č. 94 z 10. februára 2022 k návrhu Strategického plánu spoločnej poľnohospodárskej politiky 2023-2027. Návrh nariadenia vlády nebude mať vplyv na manželstvo, rodičovstvo a rodinu, bude mať pozitívny vplyv a negatívny vplyv na podnikateľské prostredie, nebude mať sociálne vplyvy, vplyv na informáciu spoločnosti a ani vplyv na služby verejnej správy pre občanov. Návrh nariadenia bude mať pozitívny vplyv na životné prostredie.

Návrh nariadenia vlády nebude predmetom vnútrokomunitárneho pripomienkového konania.

Návrh nariadenia vlády je v súlade s Ústavou Slovenskej republiky, ústavnými zákonmi, nálezmi ústavného súdu, zákonmi a ostatnými všeobecne záväznými právnymi predpismi a medzinárodnými zmluvami, ktorými je Slovenská republika viazaná, ako aj s právne záväznými aktmi Európskej únie.